文殊老人寄和張宰共賦堂詩要余同作
作者：周紫芝
朝代：宋

paragraphs: 世無陳太丘，民隱念誰訴。
兒饑不肯乳，咿嚶復誰慕。
殖禄膏妻孥，居官付羈旅。
何心書下考，絕意躡高步。
張侯名家郎，作吏得奇趣。
提攜念疲勞，憂勤急朝暮。
散作千家春，一洗五里霧。
簪纓被餘輝，草木飽朝露。
官閑理朱絲，雲靜落飛屨。
當期卓子康，揚鑣各分路。
飛書恐到來，築屋寧久住。
詩成梯幾間，酬酢語交互。
酒杯方流行，喜甚捷官渡。
歌詩載懽謠，鞭箠息嗔怒。
翰墨良從容，流冗自奔赴。
聲今詫父老，名亦借童孺。
觴豆落明珠，萬壑疾東注。
賓從俱鄒枚，含毫各驚顧。
戰須老將鏖，兵思勍敵遇。
主人方燕喜，飲至非草具。
人生俟河清，俯仰有新故。
寄言三不欺，令尹勿輕忤。
民今知己疲，着艾豈勝炷。
鋒傳固應須，軺車少當駐。
魯山久寂寞，冠虎寧有數。
苦恨郭林宗，未遇黄叔度。
名嘗仰韓老，雅意良默喻。
何當奉周旋，看君琢幽句。
愧無脫手彈，可逐馬中兔。
只今釣斜川，臨流與誰賦。